Rozhodnutie Komisie
z 27. júna 2001,
ktorým sa ustanovujú ekologické kritériá na udelenie environmentálnej značky spoločenstva univerzálnym čistiacim prostriedkom a čistiacim prostriedkom pre sanitárne zariadenia
(oznámené pod číslom dokumentu C(2001) 1670)
(Text s významom pre EHP)
(2001/523/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o zrevidovanom systéme udeľovania environmentálnej značky spoločenstva [1], najmä na jeho články 3, 4 a 6,
keďže:
(1) článok 3 nariadenia (ES) č. 1980/2000 stanovuje, že environmentálnu značku je možné udeliť výrobku s vlastnosťami, ktoré mu umožňujú, aby vo významnej miere prispieval ku zlepšeniam vo vzťahu ku kľúčovým ekologickým aspektom;
(2) článok 4 nariadenia (ES) č. 1980/2000 stanovuje, že sa určia špecifické kritériá pre environmentálne značky podľa skupín výrobkov;
(3) opatrenia stanovené v tomto rozhodnutí sa vypracovali a prijali podľa postupov na stanovenie kritérií pre environmentálne značky určených v článku 6 nariadenia (ES) č. 1980/2000;
(4) opatrenia uvedené v tomto rozhodnutí sú v súlade so stanoviskom výboru vytvoreného podľa článku 17 nariadenia (ES) č. 1980/2000,
PRIJALA TOTO ROZHODNUTIE:
Článok 1
Skupina výrobkov "univerzálne čistiace prostriedky a čistiace prostriedky pre sanitárne zariadenia" (ďalej len "skupina výrobkov") bude rozdelená do dvoch podskupín, ktoré budú definované takto:
univerzálne čistiace prostriedky: čistiace výrobky určené na bežné čistenie dlážok, stien, stropov a iných pevných povrchov, ktoré sa pred použitím rozpúšťajú alebo riedia vo vode,
čistiace prostriedky pre sanitárne zariadenia: čistiace výrobky určené na bežné odstraňovanie (vrátane vydrhnutia) nečistoty a/alebo usadenín v sanitárnych zariadeniach, akými sú napríklad práčovne, kúpeľne, sprchovacie kúty, WC a kuchyne. Výrobky, ktoré sú automaticky použité pri každom spláchnutí WC, napríklad "samodávkovacie výrobky", ako sú WC-súpravy alebo výrobky určené na použitie v nádržkách na WC, nie sú v tejto podskupine zahrnuté. Výrobky, ktoré neposkytujú žiadny iný čistiaci účinok ako odstránenie uhličitanu vápenatého (vodný kameň), nie sú v tejto podskupine zahrnuté. Dezinfekčné prostriedky nie sú v tejto podskupine zahrnuté.
Výrobky na špecifickejšie čistiace účely, napríklad na čistenie rúr alebo okien, utieranie dlážok, leštidlá, čističe odtokov atď., nie sú v tejto skupine zahrnuté.
Skupina výrobkov zahŕňa nielen výrobky, ktoré používajú malospotrebitelia, ale aj také výrobky, ktoré možno používať pri výkone povolania.
Článok 2
Environmentálne správanie a vhodnosť používania skupiny výrobkov sa budú posudzovať podľa kritérií stanovených v prílohe a jej dodatku.
Článok 3
Definícia skupiny výrobkov a kritériá pre skupinu výrobkov budú platiť počas troch rokov od dátumu nadobudnutia účinnosti tohto rozhodnutia. V prípade, že sa neprijmú upravené ekologické kritériá pred skončením tohto obdobia, sa ich platnosť predĺži o ďalší rok.
Článok 4
Na administratívne účely bude tejto skupine výrobkov pridelené kódové číslo "020".
Článok 5
Toto rozhodnutie je adresované členským štátom.
V Bruseli 27. júna 2001